【有片】C朗4日內兩次「戴帽」 球球精彩!
2024年04月03日 10:01
東網電視
更多新聞短片
C朗今場2次罰球直接入波。(Getty Images)
葡萄牙球星C朗拿度寶刀未老,繼周日(31日)對艾泰爾連中三元後,周三(3日)作客艾伯哈又一次「戴帽」,帶領艾納斯作客狂勝8比0。C朗今場兩度主射罰球建功,加上一個充滿智慧嘅笠射,3個入波粒粒都咁精彩。
C朗今場11分鐘禁區頂射罰球,射穿人牆割草式直入龍門先開紀錄;24分鐘C朗故技重施,今次罰球途程雖然較遠,但佢係然輕鬆Chop入近柱;去到42分鐘C朗突破越位單刀,見龍門企出即喺禁區外巧妙笠入,今場埋單入3球加交出2次助攻,帶領艾納斯贏8比0。
4日內兩次連中三元,C朗今季喺沙特聯踢24場入29球,喺射手榜大大拋離次席嘅阿歷山大米祖域(22球),拎金靴獎機會極高。今次係C朗職業生涯第65次「帽子戲法」,呢位39歲老將賽後喺社交網留言:「我哋唔會放慢腳步!」鬥志十足。